Lesersbrief: ’n Brief van ’n mamma aan haar eersgebore seunEugenie Buys tydens haar nageboortedepressie. (Foto: Verskaf) Eugenie Buys skryf: My liefste Benjamin Nageboortedepressie het vir my gejok. Dit het my kom oortuig omdat jy baie huil ons veel slegter daaraan toe is as ander ouers. Ons het die moeilike baba en wat het ons verkeerd gedoen om dit te verdien? Nageboortedepressie het by my kom steel. Weke en weke se oomblikke saam met jou. Mylpale wat ek misgekyk het, omdat ek net die slegte goed kon raaksien. Tyd saam met jou wat ongelooflik vinnig verbygaan; tye wat ek nooit sal terugkry nie. Hoe spyt is ek nie nou dat ek dit omgewens het nie. Nageboortedepressie het my kom bang maak. Dat ek die verkeerde besluite met jou gaan neem, nie ŉ goeie ma is nie, of dat dit vir altyd so moeilik gaan wees en dat jy net nooit gaan ophou huil nie. Nageboortedepressie het my kwaad gemaak. Vir die ma’s met maklike babas, vir my man wat ek geglo het nie verstaan nie, en ja, soms vir jou wat nie wil ophou huil nie. Nageboortedepressie het my selfvertroue kom vat. Ek kon nie eens self besluit wanneer ek jou doek moes omruil nie, want wat as ek verkeerd was? Maar al het ek nie vertroue in myself gehad nie, het ek ook nie enigiemand anders, selfs vier verskillende pediaters, vertrou nie. Ek is so jammer. Jammer oor al die steel, leuens, vrees, angs en twyfel wat die eerste klomp weke van jou lewe in ons huis was. Jammer dat jou pappa die huis alleen moes dra. Jammer dat ek nie foto’s geneem het van die goeie tye nie. Eugenie Buys en klein Benjamin vandag. (Foto: Verskaf) Maar toe onthou ek, die Here gee nie vir ŉ mens meer as wat jy kan hanteer nie. En as dit so voel, gee hy ook vir jou ŉ man, oumas en vriendinne wat inloer en medikasie om jou te dra in die tye wat dit voel of jou eie bene jou nie regop kan hou nie. Ek is so oneindig dankbaar vir die mense wat Hy in ons lewens geplaas het. Hulle is ons village, my seuntjie. Nageboortedepressie is iets waaroor mense nie genoeg praat nie. Hoekom moet ŉ mens eers uitvind iemand anders is daardeur wanneer jy vir hulle vertel waardeur jy gaan? Dit maak my hartseer dat mense nie praat nie. Nageboortedepressie is nie wie ek is nie. Ek is jou mamma (en ŉ vrou en ŉ dogter en soveel meer) en ek het jou oneindig lief. Ons sal oukei wees.